മഴ കുറഞ്ഞത് ആശ്വാസം, കൂട്ടിക്കലിലും കൊക്കയാറിലും നേരിട്ടെത്തി രക്ഷാപ്രവര്ത്തനത്തിന് നേതൃത്വം നല്കും മന്ത്രി കെ രാജന് തിരുവനന്തപുരം: മഴ കുറഞ്ഞത് ആശ്വാസം നല്കുന്നു എന്ന് റവന്യൂ മന്ത്രി കെ രാജന് . ഉരുള്പൊട്ടലുണ്ടായ കൂട്ടിക്കലിലും കൊക്കയാറിലും ദുരിതാശ്വാസ പ്രവര്ത്തനം ആരംഭിച്ചു. എന്ഡിആര്എഫിന്റെ രണ്ടാമത്തെ സംഘവും കൊക്കയാറില് എത്തിയിട്ടുണ്ട്. നടന്നുപോയി ആണെങ്കിലും രണ്ടിടവും സന്ദര്ശിച്ച് രക്ഷാപ്രവര്ത്തനത്തിന് നേതൃത്വം നല്കും. റവന്യുമന്ത്രി പറഞ്ഞു. ഇന്നലെ രാത്രിയിലെ ആശങ്കക്ക് വലിയ കുറവുണ്ട്. ഇടുക്കി ഡാം തുറക്കേണ്ട സാഹചര്യം ഇപ്പോഴില്ല. ഡാമുകള് തുറക്കേണ്ടിവരും എന്ന ഭീതി അനാവശ്യമായി പ്രചരിപ്പിക്കുന്നതാണ്. നിലവില് എല്ലാം നിയന്ത്രണവിധേയമാണ്. ഇന്നലത്തേതിലും കൂടുതലായി ആശങ്ക ഒന്നും ഇപ്പോള് ആവശ്യമില്ല. വെള്ളപ്പൊക്കത്തിനുള്ള സാധ്യത നിലവിലില്ല. വെള്ളക്കെട്ട് ഉണ്ടാകാനുള്ള സാധ്യതയുള്ള മുഴുവന് പ്രദേശങ്ങളും നിരീക്ഷിച്ചുവരികയാണ്. ആളുകള് ജാഗ്രത പാലിക്കണം. മലയോര മേഖലയിലേക്കുള്ള യാത്ര എല്ലാവരും ഒഴിവാക്കണം. മഴ വല്ലാതെ കൂടുന്നില്ല എന്നാണ് നിലവില് ലഭിച്ച റിപ്പോര്ട്ടുകള് അടിസ്ഥാനമാക്കി പറയാനാവുക എന്നും മന്ത്രി വ്യക്തമാക്കി.